Na temelju odredbi Zakona o zaštiti životinja (Narodne novine br. 102/2017, 32/2019, 78/2024) te temeljem članka 42. Statuta Općine Vrbnik (»Službene novine Primorsko-goranske županije«, broj 31/09, 33/09, 15/13, 25/13, 2/18, 37/18, 17/20, 2/21 i 14/21), Općinsko vijeće Općine Vrbnik, na 3. sjednici koja je održana …. rujna 2025. godine, donijelo je

ODLUKU

o uvjetima i načinu držanja domaćih životinja

I. OPĆE ODREDBE

Članak 1.

Ovom Odlukom utvrđuju se uvjeti i način držanja domaćih životinja na području Općine Vrbnik (u daljnjem tekstu: Općina), a kojih su se dužni pridržavati posjednici domaćih životinja.

Članak 2.

Pojedini pojmovi, u smislu ove Odluke, imaju sljedeće značenje:

1. domaće životinje su životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi te u druge gospodarske svrhe,

2. držanje domaćih životinja podrazumijeva njihov uzgoj, reprodukciju i boravak u gospodarskim stočarskim objektima te na poljoprivrednom i šumskom zemljištu,

3. posjednik domaćih životinja je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje;,

4. nastambe su zatvorene ili poluotvorene prostorije namijenjene smještanju životinja,

5. javne površine su površine u općoj uporabi koje uključuju javnoprometne površine (javne ceste, nerazvrstane ceste, trgovi, mostovi, pješački prolazi, pješačke zone, pješačke staze, tuneli, parkirališta, javne garaže, nogostupi, biciklističke staze, stajališta javnoga prometa, javna stubišta i slične površine), javne zelene površine (travnjaci, staze, zemljišni pojas uz javnoprometne površine na kojem je zasađeno zelenilo, zeleni otoci, kazete, zelene površine uz objekte javne namjene, odmorišta i staze koje su sastavni dijelovi zelenih površina) te ostale površine (površine uz sportske objekte, rekreacijske objekte i slično, objekte koji su namijenjeni za javne priredbe, sajmišta i slične prostore).

Pojmovi koji imaju rodno značenje koji su korišteni u ovoj Odluci, odnose se jednako na muški i ženski rod.

Članak 3.

Pod domaćim životinjama u smislu čl. 2. ove Odluke smatraju se:

1. kopitari (konji, magarci, mazge i mule),

2. papkari (goveda, ovce, koze i svinje),

3. perad (kokoši, guske, pure, patke i ostala perad),

4. glodavci (kunići, nutrije i činčile) i

5. druge životinje koje se drže za potrebe domaćinstva.

Članak 4.

Odredbe ove Odluke ne odnose se na pse, mačke, divlje životinje i životinje za društvo (kućne ljubimce) te napuštene i izgubljene životinje čije se držanje i zbrinjavanje regulira posebnom Odlukom.

II. UVJETI I NAČIN DRŽANJA DOMAĆIH ŽIVOTINJA

Članak 5.

Posjednik domaće životinje (u daljnjem tekstu: posjednik) može držati iste na vlastitom zemljištu ili zemljištu za koje ima ugovoren neki od oblika zakupničkih odnosa.

Zemljište na kojem se drže domaće životinje mora biti ograđeno ogradom dovoljne visine i čvrstoće da je životinje ne mogu preskočiti i samovoljno napustiti.

Životinje iz članka 3. ove Odluke moraju se držati u uvjetima i objektima izgrađenim za tu svrhu, koji moraju ispunjavati sanitarno tehničke i higijenske uvjete sukladno važećim propisima koji se odnose na držanje određene vrste životinja.

Članak 6.

U osiguravanju uvjeta za držanje domaćih životinja, posjednik je dužan posebice:

1. Izgraditi i održavati odgovarajući objekt odnosno nastambu u skladu sa potrebama pojedine životinjske vrste, posebice vodeći računa da materijali od kojih su nastambe izgrađene ne predstavljaju opasnost za životinje i da ne djeluju štetno na njihovo zdravlje te da se mogu lako čistiti, prati, a po potrebi i dezinficirati. Moraju se izraditi tako da nemaju oštrih kutova, rubova ili dijelova na kojima bi se životinje mogle ozlijediti.

2. Osigurati vrstu, kakvoću i količinu hrane te količinu vode za piće odgovarajuće kakvoće za životinje u skladu s vrstom, dobi i fiziološkim potrebama životinje.

3. Osigurati da imaju na raspolaganju prostor koji odgovara njihovim fiziološkim i etološkim potrebama.

4. Omogućiti nesmetano kretanje domaćih životinja u skladu sa njihovim potrebama i s obzirom na životinjsku vrstu, a u slučaju da se radi o privezanim životinjama moraju biti vezane na način da im se ne uzrokuje bol, patnja, ozljede i strah.

5. Domaće životinje koje pokazuju znakove bolesti, iscrpljenosti ili su ozlijeđene bez odgađanja prikladno zbrinuti i njegovati te im, ako je potrebno, osigurati veterinarsko-zdravstvenu zaštitu.

6. Osigurati čuvanje domaćih životinja odnosno onemogućiti bijeg istih.

7. Sprječavati širenje neugodnih mirisa i buke na okolicu.

8. Redovito čistiti životinjski otpad .

Prilikom osiguravanja uvjeta u smislu stavka 1. ovog članka, posjednik domaće životinje dužan je pridržavati se propisa o zaštiti životinja i veterinarstvu.

Članak 7.

Držanje i iskorištavanje domaćih životinja u gospodarske svrhe mora biti u skladu sa propisima o zaštiti okoliša i propisima koji određuju uvjete dobrobiti životinja.

Članak 8.

Domaće životinje mogu boraviti na ispaši na poljoprivrednom i šumskom zemljištu koje su u vlasništvu ili zakupu, te pod nadzorom posjednika životinje.

Članak 9.

Držanje i kretanje domaćih životinja zabranjeno je:

1. na javnim površinama ( moguće jedino kod potrebe prelaska ceste)

2. u zaštitnom pojasu javnih cesta i nerazvrstanih cesta

3. u zaštićenom području oko izvorišta pitke vode

4. u pojasu oko groblja, na udaljenosti manjoj od 50 m

5. na udaljenosti manjoj od 50 m od objekata javnog sadržaja ( objekti obrazovanja, zdravstva, kulture, sporta, vjerski objekti i drugi objekti te namjene)

Članak 10.

Posjednik domaćih životinja koje su se kretale ili prelazile javnoprometnu površinu, dužan je očistiti onečišćenje ( izmet) koje su domaće životinje ostavile na toj površini.

Članak 11.

Posjednik domaćih životinja čije su životinje neovlaštenim ulazom ili korištenjem tuđega posjeda, odnosno tuđeg poljoprivrednog zemljišta, prouzročile materijalnu štetu na istom, dužan je snositi sve proizašle troškove. U slučaju da je posjednik domaćih životinja zatečenih na javnim površinama nepoznat, nadležno tijelo ima pravo ukloniti te privremeno ili trajno zbrinuti domaće životinje. U slučaju da je posjednik domaćih životinja zatečenih na javnim površinama poznat, nadležno tijelo ima pravo ukloniti te privremeno ili trajno zbrinuti domaće životinje, a troškove cjelokupnog postupka snosi posjednik.

Članak 12.

Zabranjeno je:

1. napuštanje životinje, izbacivanje van dvorišta ili van objekata za držanje životinja,

2. zlostavljanje životinja ( izgladnjivanje, udaranje) ,

3. organiziranje borbi životinja i učešće životinja u tim borbama,

4. ostavljanje lešina i dijelova životinja na javnim površinama, a posebice u kontejnerima za komunalni otpad.

III. NADZOR

Članak 13.

Nadzor nad provedbom ove Odluke provode komunalni redari Općine Vrbnik te veterinarski odnosno poljoprivredni inspektori Državnog inspektorata u skladu s ovlastima određenim posebnim propisima o veterinarstvu odnosno poljoprivredi. Policija, prema svojim ovlastima, pruža pomoć ovlaštenom podnositelju zahtjeva - nadležnom inspektoru odnosno komunalnom redaru ako se prilikom provođenja nadzora ili izvršenja rješenja opravdano očekuje pružanje otpora, sukladno posebnim propisima.

Članak 14.

U provedbi nadzora komunalni redar je ovlašten:

- pregledati isprave na temelju kojih se može utvrditi identitet stranke i drugih osoba nazočnih nadzoru

- ući u prostore/prostorije u kojima se drže domaće životinje

- uzimati izjave stranaka i drugih osoba

- zatražiti od stranke podatke i dokumentaciju

- prikupljati dokaze na vizualni i drugi odgovarajući način

- očitati mikročip

- obavljati druge radnje u skladu sa svrhom nadzora - podnositi kaznenu prijavu ili optužni prijedlog

Članak 15.

Domaće životinje koje se drže protivno odredbama ove Odluke uklanjati će se rješenjem nadležnih inspekcijskih tijela, o trošku posjednika.

Domaće životinje za koje se ne utvrdi posjednik, a drže se protivno odredbama ove Odluke, uklanjati će se o trošku Općine Vrbnik.

Općina Vrbnik ima pravo od posjednika kojim se naknadno utvrdi identitet tražiti naknadu troška uklanjanja iz st.2. ovog članka.

Općina Vrbnik će uklanjanje domaćih životinja povjeriti službenoj osobi koja je osposobljenja za humano zbrinjavanje domaćih životinja.

IV. KAZNE

Članak 16.

Novčanom kaznom u iznosu od 530,00 eura do 1.195,00 eura kaznit će se pravna osoba, novčanom kaznom u iznosu od 265,00 eura do 530,00 eura kaznit će se fizička osoba - obrtnik, a novčanom kaznom u iznosu 92,90 eura do 200,00 eura kaznit će se fizička osoba za prekršaj, ako drži domaću životinju protivno odredbama članaka 5.,6.,7.,8.,9.,10.,11.,12. i 13 ove Odluke.

Za prekršaje iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od 92,90 eura do 200,00 eura.

Članak 17.

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog, s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

V. ZAVRŠNE ODREDBE

Članak 18.

Posjednici domaćih životinja dužni su uskladiti uvjete, način i mjesto držanja domaćih životinja prema odredbama ove Odluke u roku od tri mjeseca od stupanja na snagu ove Odluke.

Članak 19.

Ova Odluka stupa na snagu osmog dana od dana objave u »Službenim novinama Primorsko-goranske županije«.

KLASA: …

URBROJ: ….

Vrbnik, ….

OPĆINSKO VIJEĆE OPĆINE VRBNIK

Predsjednik **Anton Brusić**